效演雅
作者：方岳
朝代：宋

paragraphs: 山谿斗折更蛇行，逗密穿幽見物情。
蜜爲無花糧道絕，蟻知有雨陣圖成。
飲風吸露蟬尸解，聳壑凌霄鶴骨輕。
鸜鵒能爲祖仁舞，狎鷗欲與海翁盟。
未忘王謝尋常燕，不肯酈生吾友鶯。
鷺以先後爭食邑，鵲占南北啟門閎。
春池潑潑魚當乳，霜渚喑喑鴈不鳴。
啄木畫符工出蠹，提壺沽酒爲催耕。
蚌何知識三緘口，蟹坐風騷五鼎烹。
巴郢畫眉翻律呂，儀秦反舌定縱橫。
鵝嗔晉帖得奇字，鷄喚祖鞭非惡聲。
飽卧夕陽牛反嚼，誤投乾葉鹿虛驚。
一枝棲息鷦鷯足，三窟經營狡兔𤬪。
蝌蚪草泥文字古，蝸涎蘇壁篆書精。
首昂蝜蝂貪寧死，壁奮螳螂禍自嬰。
山麂見人頭卓朔，野鴟得鼠腹彭亨。
雉傾族類甘爲翳，鴨解人言略自名。
羊狠濫稱髯主簿，蟫肥薦食楮先生。
色雖甚美猿深逝，骨不須多狗必爭。
蛙爲公乎緣底怒，鳩寧拙耳了無營。
勞形大塊皆同夢，蝶化莊周月正明。